**Sčítanie obyvateľov prebehne v dobe od 15. februára 2021 do 31. marca 2021.** Obyvateľ bude mať na sčítanie sa šesť kalendárnych týždňov.

Sčítava sa každý, kto má **v Slovenskej republike trvalý**, **prechodný**, **tolerovaný** alebo **obvyklý pobyt**. Obyvateľom sa zároveň rozumie aj **občan Európskej únie**,  ktorý má na území Slovenskej republiky obvyklý pobyt.

Údaje, ktoré obyvateľ počas sčítania do formulára uvedie sa vzťahujú k **rozhodujúcemu okamihu sčítania**, teda k **1. januáru 2021**.

**Obyvateľ sa sčíta sám alebo s pomocou blízkej osoby**

Obyvateľ sa **sčíta sám** alebo**s pomocou blízkej osoby** na akomkoľvek mieste využitím počítača, tabletu alebo mobilu s pripojením na internet.

**Sčítací formulár nájdete na webovej stránke www.scitanie.sk**. Sčítať sa môžete aj cez mobilnú aplikáciu SODB 2021, ktorá bude počas doby sčítania obyvateľov dostupná pre operačné systémy Android a iOS.

Samosčítanie je pre vás **rýchly a jednoduchý spôsob** na vyplnenie sčítacieho formulára, bez narušenia vašej privátnej zóny.

**Sčítanie pomocou asistenta**

**Termín asistovaného sčítania sa z dôvodu pandemickej situácie posúva na obdobie 1. 4. 2021 – 31. 10. 2021.**

Ak sa**nemôžete alebo neviete sčítať sami**máte možnosť využiť službu**asistovaného sčítania.**

V každej obci bude zriadené **kontaktné miesto**, kde vám so sčítaním pomôže **stacionárny asistent.**